“Aowaowa, ga se nnete seo,” a realo moetapele wa megaditswane. “Mo lebelele mola a patlamego. O na le maoto a mane. Mpontšhe hlapi ya go ba le maoto a mane.” “Efela o be a rutha,” tša realo dihlapi. “Ema!” a realo Tshepe. “Kwena o na le maoto a mane. Bohle lelokong la dikgana ba na le maoto a mane, o swanetše go ba e be e le kgana. Re swanelwa ke mokgobo o mogolo wa gauta.” “Efela ga le beye mae,” gwa opela dinonyana. Hlapi ya rotoga ka nokeng gomme ya šašetša dinonyana ka meetse. Dinonyana tša fofela godimo tša phaphasetša maphego. “Le direlang seo?” gwa botšiša nonyana ye nngwe. “Ge nkabe le le meloko ya Kwena ka nnete, le be le tlo rata meetse,” a realo hlapi. “Ntle le seo, nkile la bona Kwena a fofa?” Gomme ka nakwana diphoofolo tša lešoka ka moka tša lwa magareng ga tšona gomme di hlabile lešata. “Emišang, ka moka ga lena! Emišang!” Khudu a realo, gomme gwa se be le yo a mo theeletšago.